НАЦИОНАЛНА СЛЕДСТВЕНА СЛУЖБА

М Н Е Н И Е

Относно
Законопроекта за изменение и допълнение на 
Конституцията на Република България

	Предлагаме чл.130 ал.7 (§ 6) от Конституцията на  Република  България да е със следната редакция:
-“Висшият съдебен съвет изслушва и приема годишните доклади на Върховния касационен съд, Върховния административен съд, на главния прокурор и на директора на Националната следствена служба за прилагането на закона и дейността на съдилищата, прокуратурата и следствените органи”.
	Мотив: Изключването на следствените органи от процеса на отчитане на дейността им пред ВСС и делегирането на тези права и задължения върху главния прокурор е по същество неглижиране на конституционно установени органи, което само по себе си е предпоставка за нихилизъм. Бидейки интегрална част от съдебната власт, като другите й подразделения (съд и прокуратура) следствените органи би трябвало да имат права и задължения по отчитане на собствената им дейност пред ВСС пряко, чрез ръководителя си – директора на НСлС.
	ВСС няма правомощия, свързани с дейността на МВР, а дознателите, бидейки разследващи органи, са в структурата на МВР. В този смисъл доклад на главния прокурор пред ВСС относно дейността на дознателския апарат е в значителна степен самоцел.
	§ 9 следва да отпадне изцяло.
	Мотив: Създаването на предлагания инспекторат – орган, натоварен със “свръхконтролни” функции, изцяло формиран от  Народното събрание – най-политизираната институция в страната и прикрепването му към ВСС – е странно и паразитно. Чрез инспектората по същество ще се оказва политически натиск върху функционирането на съдебната власт, но прикрито под мантията на ВСС и ще се дава на практика политическа оценка на по дефиниция деполитизирана дейност. В момента парламентарната квота на членове на ВСС, е значителна и значима, даваща достатъчни гаранции срещу аргументите за “китайска стена” между институциите.
	Създаването на упоменатия инспекторат е съмнително и с оглед евроинтеграционните изисквания за осигуряване независимост на съдебната власт и ограничаване на възможностите за политическо влияние върху нея.
	Така предлаганият инспекторат по-скоро ще създаде проблеми, тъй като няма и отговор на въпроса “Кой ще ни пази от пазачите?”.

03.10.2006 г.
гр. София

						ДИРЕКТОР:
							/п/Ангел Александров